**Erik Autio** (s. 23. heinäkuuta 1995 Espoo) on suomalainen entinen jääkiekkopuolustaja. Hän pelasi kaksi kautta SM-liigajoukkue Saimaan Pallossa sekä yhden kauden aikana lyhyesti myös sekä Tampereen Ilveksessä, Pelicansissa että KooKoossa. Autio pelasi SM-liigassa yhteensä 104 runkosarjaottelua tehopistein 4+18=22 ja kaksi playoff-ottelua ilman tehopisteitä. Hän pelasi ennen ammattilaisuraansa myös neljä kautta Pennsylvanian yliopistojoukkueessa, jossa Autio saavutti Big Ten Conferencen mestaruuden vuonna 2017. Hän oli voittamassa myös alle 18-vuotiaiden MM-pronssia vuonna 2013. Autio lopetti pelaajauransa vain 26-vuotiaana syyskuussa 2021.

Ura
---

### Seuraura

Autio on Espoon Jääklubin kasvatti. Hän siirtyi C-juniori-ikäisenä Espoo Bluesiin. Autio oli kaudella 2010–2011 C-nuorten SM-karsinnoissa joukkueensa tehokkain puolustaja tehoilla 3+7=10. Hän voitti kauden päätteeksi sekä B- että C-nuorten Suomenmestaruuden. Kaudella 2011–2012 Autio toimi Bluesin B-nuorten varakapteenina. Hän voitti kauden päätteeksi B-nuorten SM-hopeaa. Kaudella 2012–2013 Autio voitti B-nuorten SM-sarjan pudotuspelien puolustajien maalipörssin viidellä osumallaan. Kaudella 2013–2014 hän toimi Bluesin A-nuorten varakapteenina. Autio voitti kauden päätteeksi A-nuorten Suomenmestaruuden.

Vuodet 2014–2018 Autio kävi Pennsylvanian osavaltionyliopistoa. *Senior -vuotenaan* 2016–2017 hänellä oli koko NCAA:n paras teholukema (+33). Autio voitti Big Ten Conferencen mestaruuden ja hänet valittiin sarjan finaaleiden tähdistökentälliseen. Kesällä 2017 NHL-varaamaton Autio osallistui Buffalo Sabresin kehitysleirille. *Senior -vuotenaan* 2017–2018 hän toimi Penn Staten varakapteenina.

Kaudeksi 2018–2019 Autio siirtyi 1+1-vuotisella sopimuksella SM-liigajoukkue Saimaan Palloon. Joukkuetta valmensi hänelle Bluesin junioreista tuttu Tero Lehterä. SaiPassa pelasi ennestään jo Aution suosituksesta Suomeen siirtynyt, hänen kanssaan Penn Statessa pelannut David Goodwin. Autio teki liigadebyyttinsä runkosarjan avauskierroksella 14. syyskuuta 2018 vieraissa KooKoota vastaan. Hänet merkittiin SaiPan kolmospuolustajapariin Kalle Maalahden viereen. Autio sai ottelussa jääaikaa 22.47 minuuttia. Liigauransa avausmaalin hän teki kymmenennessä ottelussaan 10. lokakuuta 2018 vieraissa Kalevan Palloa vastaan. Eetu Qvist valitsi Aution ottelun Alumnien tähtien kolmostähdeksi. Huhtikuussa 2019 hän teki SaiPan kanssa vuoden mittaisen jatkosopimuksen. Kaudella 2019–2020 Autio teki runkosarjassa kuitenkin vain neljä tehopistettä.

Autio siirtyi kaudeksi 2020–2021 vuoden mittaisella sopimuksella Mestiksen nousijajoukkue Kiekko-Espoon riveihin. Hänet nimettiin joukkueen varakapteeniksi. Joulukuussa 2020 Autio siirtyi alustavasti 2-6 ottelun mittaisella ottelukohtaisella ja try-outin sisältävällä sopimuksella SM-liigajoukkue Tampereen Ilvekseen. Seura hankki hänet ensisijaisesti paikkaamaan puolustuksen pitkäaikaisia poissaoloja. Autio pelasi Ilveksessä viisi ottelua, kunnes hänen sopimuksensa vahvistettiin päättyneeksi tammikuun 2021 lopulla. Helmikuussa Kiekko-Espoo lainasi Aution kahden viikon mittaisella sopimuksella Pelicansiin, joka tarvitsi paikkaajan puolustukseensa. Hän pelasi siellä kolme ottelua. SM-liigan siirtotakarajalla maaliskuussa Autio siirtyi loppukauden kattavalla sopimuksella KooKoohon. Joukkuetta valmensi hänelle Bluesin junioreista ja Suomen alle 18-vuotiaiden maajoukkueesta tuttu Jussi Ahokas. Autio pelasi KooKoossa seitsemän ottelua, mutta hänen kautensa päättyi runkosarjaan aivotärähdyksen vuoksi.

Syyskuussa 2021 Autio ilmoitti omalla Instagram-tilillään lopettavansa pelaajauransa vain 26-vuotiaana, kun hänen omien sanojensa mukaan Aution viimeisin aivotärähdys sai hänet ajattelemaan vakavia.

### Maajoukkueura

Autio pelasi alle 18-vuotiaiden MM-kilpailuissa vuonna 2013, jolloin hän voitti pronssia. Autio voitti Suomen sisäisen tehotilaston lukemalla +6. Hän pelasi myös alle 18-vuotiaiden Ivan Hlinkan muistoturnauksessa vuonna 2012, jolloin Autio voitti hopeaa. Hän on kuulunut myös Suomen alle 20-vuotiaiden maajoukkueen kapteenistoon.

Muuta
-----

Aution isoveli Olli ja pikkuveli Oskar ovat pelanneet myös jääkiekkoa. Olli pelasi puolustajana parhaimmillaan II-divisioonatasolla ja Oskar pelaa maalivahtina Pennsylvanian osavaltionyliopistojoukkueessa.

Erik Autio valmistui ylioppilaaksi Haukilahden lukiosta keväällä 2014.

Tilastot
--------

|   |   | Runkosarja |   | Pudotuspelit |   | Arvokisat |
| --- | --- | --- | --- | --- | --- | --- |
| Kausi | Joukkue | Liiga | O | M | S | Pist. | RM | O | M | S | Pist. | RM | Turnaus | O | M | S | Pist. | RM |
| 2012–2013 | Blues | A-SM | 38 | 3 | 5 | 8 | 10 | – | – | – | – | – | U18 | 7 | 0 | 1 | 1 | 0 |
| 2013–2014 | Blues | A-SM | 38 | 4 | 18 | 22 | 10 | 7 | 0 | 1 | 1 | 4 |
| 2014–2015 | Penn State Univ. | B1G | 34 | 2 | 9 | 11 | 8 | – | – | – | – | – |
| 2015–2016 | Penn State Univ. | B1G | 35 | 1 | 15 | 16 | 12 | – | – | – | – | – |
| 2016–2017 | Penn State Univ. | B1G | 39 | 3 | 14 | 17 | 16 | – | – | – | – | – |
| 2017–2018 | Penn State Univ. | B1G | 30 | 2 | 12 | 14 | 10 | – | – | – | – | – |
| 2018–2019 | SaiPa | SM-liiga | 49 | 3 | 14 | 17 | 12 | 2 | 0 | 0 | 0 | 2 |
| 2019–2020 | SaiPa | SM-liiga | 40 | 1 | 3 | 4 | 14 | – | – | – | – | – |
| 2020–2021 | Kiekko-Espoo | Mestis | 16 | 6 | 8 | 14 | 12 | – | – | – | – | – |
|  | Ilves | SM-liiga | 5 | 0 | 1 | 1 | 2 | – | – | – | – | – |
|  | Pelicans | SM-liiga | 3 | 0 | 0 | 0 | 12 | – | – | – | – | – |
|  | KooKoo | SM-liiga | 7 | 0 | 0 | 0 | 2 | – | – | – | – | – |
| 3 kautta | yhteensä | SM-liiga | 104 | 4 | 18 | 22 | 42 | 2 | 0 | 0 | 0 | 2 |
| 1 kausi | yhteensä | Mestis | 16 | 6 | 8 | 14 | 12 | – | – | – | – | – |

Lähteet
-------

* Erik Autio The Internet Hockey Databasessa (englanniksi)
* Erik Autio Eurohockey-sivustolla (englanniksi)
* Erik Autio *Elite Prospects*. Everysport Media Group AB.  (englanniksi)

### Viitteet

1. 1 2 3 4 5 6  Erik Autio *Elite Prospects*. Everysport Media Group AB.  (englanniksi)
2. 1 2 3  Lahtinen, Miikka: KooKoo-puolustaja lopettaa uransa – ikää vasta 26 vuotta: "Sain jälleen aivotärähdyksen…" *Leijonat.com*.  4.9.2021. Nordic Sport Media. Viitattu 6.9.2021.
3. ↑  Elite Prospects - Blues U16 *eliteprospects.com*. Everysport Media Group AB. Viitattu 31.3.2019. (englanniksi)
4. ↑  Elite Prospects - U18 SM-sarja Stats 2012-2013 *eliteprospects.com*. Everysport Media Group AB. Viitattu 31.3.2019. (englanniksi)
5. ↑  Lahtinen, Miikka: Buffalo Sabres julkaisi NHL-lupausten leiriryhmän – mukana todella yllättävä suomalaisnimi! *Leijonat.com*.  6.7.2017. Nordic Sport Media. Viitattu 16.9.2018.
6. ↑  SaiPa julkisti tukun pelaajasopimuksia − Itävallan pääsarjassa kovia tehoja tehnyt Tyler Morley siirtyy Lappeenrantaan *Jatkoaika.com*.  3.5.2018. Jatkoaika r.y. Viitattu 16.9.2018.
7. ↑  Sipiläinen, Kalle: David Goodwinin tausta ei ole jääkiekkoilijalle aivan tavallisin — SaiPassa ammattilaisuraansa aloittava hyökkääjä on kiertänyt Väli-Amerikassa ja Aasiassa tekemässä hyväntekeväisyystyötä *esaimaa.fi*.  19.8.2017. Kaakon Viestintä Oy.  Arkistoitu 8.9.2017. Viitattu 16.9.2018.
8. ↑  Kokoonpanot *liiga.fi*.  14.9.2018. Jääkiekon SM-liiga Oy. Viitattu 16.9.2018.
9. ↑  Ottelutilastot *liiga.fi*.  14.9.2018. Jääkiekon SM-liiga Oy. Viitattu 16.9.2018.
10. ↑  Otteluseuranta *liiga.fi*.  10.10.2018. Jääkiekon SM-liiga Oy. Viitattu 10.10.2018.
11. ↑  Seppä, Lassi: SaiPa solmi lukuisia jatkosopimuksia *Jatkoaika.com*.  3.4.2019. Jatkoaika r.y. Viitattu 3.4.2019.
12. ↑  Neljä uutta sopimusta Kiekko-Espoolle *kiekko-espoo.com*.  10.8.2020. Kiekko-Espoo Oy. Viitattu 10.8.2020.
13. ↑  Arto Laatikainen Kiekko-Espoon kapteeniksi *kiekko-espoo.com*.  11.8.2020. Kiekko-Espoo Oy. Viitattu 8.9.2020.
14. ↑  Seppä, Lassi: Ilves solmi kolme pelaajasopimusta − Matias Myttynen palaa kasvattajaseuraansa *Jatkoaika.com*.  22.12.2020. Jatkoaika r.y. Viitattu 22.12.2020.
15. ↑  Seppä, Lassi: Erik Aution lainapesti Ilveksessä päätökseensä *Jatkoaika.com*.  30.1.2021. Jatkoaika r.y. Viitattu 1.2.2021.
16. ↑  Määttä, Arto: Erik Autio kahden viikon ajaksi Pelicansin puolustukseen *Jatkoaika.com*.  1.3.2021. Jatkoaika r.y. Viitattu 1.3.2021.
17. ↑  Seppä, Lassi: Erik Autio siirtyy jo kauden kolmanteen liigaseuraansa − puolustaja KooKoon haaviin *Jatkoaika.com*.  1.3.2021. Jatkoaika r.y. Viitattu 1.3.2021.
18. ↑  Elite Prospects - Finland U18 *eliteprospects.com*. Everysport Media Group AB. Viitattu 31.3.2019. (englanniksi)
19. ↑  Olli Autio *Elite Prospects*. Everysport Media Group AB.  (englanniksi)
20. ↑  Oskar Autio *Elite Prospects*. Everysport Media Group AB.  (englanniksi)
21. ↑  GOPSUSPORTS.com Erik Autio Bio :: Official Athletic Site of Penn State *GOPSUSPORTS.com*. CBSi Advanced Media. Viitattu 16.9.2018. (englanniksi)